

**Fundargerð – 529. stjórnarfundur Kölku**

Fundur í stjórn Kölku sorpeyðingarstöðvar sf. var haldinn föstudaginn 8. október 2021, kl. 17:00.

Fundurinn var haldinn með fjarfundarsniði.

Mættir: Önundur Jónasson sem stýrði fundi, Ásrún Kristinsdóttir, Inga Rut Hlöðversdóttir, Laufey Erlendsdóttir, Páll Orri Pálsson sem ritaði fundargerð og Steinþór Þórðarson.

Dagskrá:

1. Bankaábyrgð vegna útflutnings á flugösku.

**1. Bankaábyrgð vegna útflutnings á flugösku:**

Framkvæmdastjóri kynnti ákvörðun Noah A/S í Noregi um að segja upp gildandi samningi við Kölku sorpeyðingarstöð sf. um móttöku, meðhöndlun og förgun á flugösku frá sorpbrennslu Kölku í Reykjanesbæ. Uppsögnin tekur gildi um áramót en framkvæmdastjóri hefur samið við Noah að framlengja frest til að skila uppsafnaðri flugösku til 31. mars 2022.

Næsti flutningur á flugösku til Noregs var fyrirhugaður á vori komanda og undirbúningur þess ferlis var í þann mund að hefjast. Vegna aðvarana starfsmanna Noah um að leyfisveitingar norsku umhverfisstofnunarinnar taki lengri tíma en venjulega leggja stjórnendur Kölku allt kapp á að koma ferlinu af stað hið fyrsta.

Umsókn um leyfi til flutnings á öskunni skal fylgja bankaábyrgð til tryggingar fyrir umhverfisyfirvöld komi til óvænts kostnaðar, t.d. ef móttöku er hafnað. Samkvæmt reiknireglu Umhverfisstofnunar er því gert ráð fyrir bankaábyrgð upp á allt að 50 milljónum íslenskra króna.

Framkvæmdastjóri hefur þegar skilað umsókn til Íslandsbanka. Vegna ákvæða í samþykktum Kölku sorpeyðingarstöðvar sf. gerir framkvæmdastjóri eftirfarandi tillögu til stjórnar.

*Stjórn Kölku sorpeyðingarstöðvar sf. styður umsókn framkvæmdastjóra um bankaábyrgð til Íslandsbanka vegna fyrirhugaðs flutnings á flugösku og undirritar fundargerð þessa því til staðfestingar.*

Tillagan er samþykkt samhljóða og framkvæmdastjóra falið að koma fundargerðinni á framfæri við útibússtjóra Íslandsbanka í Reykjanesbæ, hið fyrsta.

Fleira var ekki tekið fyrir á fundinum og honum slitið kl. 17:15.

Fundargerð samþykkt með tölvupóstum.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Önundur Jónasson Ásrún Kristinsdóttir

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Laufey Erlendsdóttir Páll Orri Pálsson

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Inga Rut Hlöðversdóttir Steinþór Þórðarson